РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/477-21

25. новембар 2021. године

Б е о г р а д

**З А П И С Н И К**

**26. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 23. НОВЕМБРА 2021. ГОДИНЕ**

Седница је почела у 8,45 часова.

Седницом је председавао Владимир Ђукановић, председник Одбора.

Седници су присуствовали чланови Одбора: Велибор Милојчић, доц. др Михаило Јокић, Ђорђе Комленски, Дејан Кесар,Небојша Павловић, Ненад Барош, Јелена Жарић Ковачевић, Драган М. Марковић, Даниел Ђивановић и Тома Фила.

Седници су присуствовале и: Весна Кришанов, заменик члана Биљане Пантић Пиље, Дубравка Краљ, заменица члана Владана Заграђанина и Данијела Вељовић, заменица члана Сање Јефић Бранковић.

Седници нису присуствовали чланови Одбора: Сања Лакић, др Александар Мартиновић и Ђорђе Дабић.

Седници су присуствовали и: Маја Мачужић Пузић, државни секретар у Министарству државне управе и локалне самоуправе; Ивана Савићевић, помоћник министра државне управе и локалне самоуправе и Милан Чуљковић, из Министарства државне управе и локалне самоуправе.

Председник Одбора је ставио на гласање, a чланови и заменици чланова Одбора су **већином гласова** утврдили следећи

Д н е в н и р е д:

1. Разматрање Предлога закона о изменама и допунама Закона о запосленима у аутономним покрајинама и јединицама локалне самоуправе, који је поднела Влада (број 011-1884/21 од 28. октобра 2021. године), у начелу;
2. Разматрање Предлога закона о референдуму и народној иницијативи, који је поднела Влада (број 011-2003/21 од 09. новембра 2021. године), у начелу;
3. Утврђивање Предлога одлуке о престанку функције јавног тужиоца у Основном јавном тужилаштву у Великој Плани;
4. Утврђивање Предлога одлуке о престанку функције председника Управног суда.

**ПРВА ТАЧКА –** Разматрање Предлога закона о изменама и допунама Закона о запосленима у аутономним покрајинама и јединицама локалне самоуправе, који је поднела Влада (број 011-1884/21 од 28. октобра 2021. године), у начелу.

**Ивана Савићевић** је у уводном излагању истакла да се овим предлогом закона уводи систем компетенција у управљање људским ресурсима, што представља прву фазу и огледа се у обавези усаглашавања Правилника о систематизацији и организацији послова са потребним знањима и вештинама за обављање послава у аутономним покрајинама и јединицама локалне самоуправе.

Председник Одбора је отворио расправу у вези са овом тачком дневног реда у којој су учествовали: доц. др Михаило Јокић, Маја Мачужић Пузић, Тома Фила.

**Доц. др Михаило Јокић** је затражио информацију у вези са роком за израду платних разреда, како би запослени у јавним службама примали плату за посао који обављају, у складу са својим знањем и вештинама, без озира на институцију у којој су запосллени.

**Маја Мачужић Пузић** се захвалила посланику Јокићу и обавестила присутне да се у скупштинској процедури већ налази Предлог закона о изменама Закона о систему плата запослених у јавном сектору са пратећим законима који регулишу ову област, којима се управо одлаже реформа система плата до 2025. године.

Нагласила је да је Министарство државне управе и локалне самоуправе већ приступило систематизацији и изради каталошког прегледа свих радних места, али финансијска анализа, која треба да покаже ефекте увођења платних разреда и њиховог утицаја на Буџет, још увек није спремна, али је за очекивати да ће ова анализа бити спремна, можда већ у следећем сазиву Владе, када ће читава проблематика бити пребачена у Министарство финансија.

Указала је да је у договору са ММФ-ом и осталим финансијским институцијама које прате реформу одређен рок за увођење платних разреда у систем плата запослених у јавном сектору за 2025. годину.

Рекла је да је могуће да ће већ од следеће године, након спровођења парламентарних избора и конституисања нове Владе бити омогућено да ова област пређе у Министарство финансија, када би била започета и прва фаза реформе, како би се постепено долазило до коначног решења, с тим што се очекује да највећи део реформе заживи већ 2023. године.

**Тома Фила** је изразио неверицу у могућност да овај систем у потпуности заживи.

**Маја Мачужић Пузић** је изнела уверавања у неопходност спровођења наведене реформе и у њену успешност.

**Доц. др Михаило Јокић** је изразио незадовољство због предстојећег преусмеравања области у вези са системом плата запослених у јавном сектору у надлежност Министарства финансија.

Како се нико више није јавио за реч, председник Одбора је закључио расправу и ставио на гласање предлог да Одбор, у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о изменама и допунама Закона о запосленима у аутономним покрајинама и јединицама локалне самоуправе, у начелу.

Чланови и заменици чланова Одбора су **једногласно** прихватили наведени предлог.

Председавајући је ставио на гласање предлог да за известиоца Одбора буде одређен Ђорђе Дабић.

Чланови и заменици чланова Одбора су **једногласно** прихватили наведени предлог.

**ДРУГА ТАЧКА –** Разматрање Предлога закона о референдуму и народној иницијативи, који је поднела Влада (број 011-2003/21 од 09. новембра 2021. године), у начелу.

**Маја Мачужић Пузић** је представила нови Предлог закона о референдуму и народној иницијативи и истакла да његов значај лежи у одредбама Устава РС који прописују да суверенитет потиче од грађана који га врше референдумом, народном иницијативом и преко својих слободно изабраних представника.

Рекла је да је важећи закон донет још 1994. године, те да га је доношењем новог Устава, 2006. године требало ускладити са његовим одредбама, али да до данас то није учињено.

Нагласила је да овај предлог закона не представља само пуко усклађивање са Уставом, већ да представља озбиљно унапређење самог процеса референдума и народне иницијативе у свим његовим сегментима, те да је најзначајнија одредба у овом предлогу она која се односи на прописивање цензуса за успех референдума, у смислу да није потребан цензус за успех референдума.

Указала је да овај предлог закона препознаје и највише стандарде за спровођење референдума и народне иницијативе, који су успостављени у складу са европским и другим демократским начелима.

Навела је да су у Предлогу закона наведене и све врсте референдума које познаје Устав и правни поредак, као што су републички, покрајински, локални референдум, као и референдум на делу територије, обавезни референдум, факултативни, претходни и накнадни, уставотворни, законодавни, управни и саветодавни референдум.

Истакла је да значајно унапређење ове материје представља уношење одредби које омогућавају учествовање бирача на референдуму, тако што је омогућено и гласање интерно расељеним лицима према привременом боравишту, али је увео и могућност да се грађани изјашњавају према боравишту на гласачим местима у иностранству и према изабраном месту гласања у земљи.

Нагласила је да овај предлог закона предвиђа и могућност да Народна скупштина утврди свој став у случају када се референдум расписује на захтев одређеног броја грађана, што омогућава давање политичког мишљења на захтеве који потичу од грађана на чији предлог је расписан референдум.

Рекла је да је на јасан начин уређен рад свих органа који учествују у спровођењу референдума, њихове обавезе и међусобни однос, као и учешће јавности, при чему су од великог значаја одредбе којима се регулише да независно тело (РИК) припрема информацију која се дистрибуира грађанима, а односи се на тему референдума.

Указала је да се овим предлогом закона у значајној мери омогућава групи грађана да поднесу иницијативу на основу које ће бити расписан референдум, односно покретање иницијативе за измену како закона, тако и других пропис који имају локални карактер.

Обавестила је присутне да су поједине невладине организације имале примедбу на висину накнаде за оверу потписа за спровођење народне иницијативе, а која износи минималних 40,00 динара, што не покрива реалне трошкове овере потписа, али има за циљ формализовање акта идентификације лица која желе да учествују у народној иницијативи.

Такође, указала је да овај предлог закона прописује и поступак заштите права гласача током спровођења референдума, што подразумева прописивање рокова за подношење приговора у случају кршења процедуре приликом гласања.

Излагање је закључила изношењем уверења да ће овај закон у значајној мери омогућити веће учешће грађана у доношењу најзначајних одлука, што ће подразумевати и преузимање дела одговорности за донете одлуке.

Председник Одбора је отворио расправу у вези са овом тачком дневног реда у којој су учествовали: Ђорђе Комленски, Маја Мачужић Пузић и Владимир Ђукановић.

**Ђорђе Комленски** је истакоа да је Предлог закона у једном делу веома добро урађен и да то представља корист, али да он, и поред тога, не може да подржи Предлог закона о референдуму и народној иницијативи и као разлоге навео да сматра да је недопустиво укидање цензуса код обавезујућих референдума, посебно када је у питању референдум који се расписује у поступку промене Устава и као пример навео парадокс да се за промену Устава захтева двотрећинска већина за доношење одлуке у Народној скупштини, а да се онда не прописује цензус за успех референдума, чиме се дерогира легитимитет промена које следе.

Изнео је став да су ове одредбе могле да буду знатно боље дефинисане тако што би били прописани различити цензуси за различите врсте референдума, нагласивши да када се приступа променама да је потребно тражити подршку, што подразумева добијање гласова „за“, а да се, уколико адекватна подршка изостане, доводи у питање легитимитет саме одлуке.

Сматра да нема оправдања за одредбу којом се прописује да Закон о референдуму и народној иницијативи ступа на снагу наредног дана од дана објављивања у „Службеном гласнику Републике Србије“, истакавши да би основни постулат демократије који је требало поштовати код доношења овог закона, у ситуацији када у вези са овим питањем не постоји ни политички ни грађански консензус, био да примена овог закона буде одложена за годину дана од његовог доношења.

Истакао је да се не може уважити укидање цензуса за успех референдума, као разлог за усклађивање са Уставом, који прописује да је промена усвојена ако је за њу гласала већина изашлих бирача, с обзиром да ова одредба не спречава прописивање цензуса, посебно када се има у виду да Устав не прописује све детаље.

**Маја Мачужић Пузић** је у одговору на дискусију народног посланика Комленског цитирала одредбу члана 203. став 8. Устава, наводећи да сви нижи правни акти морају бити у складу са Уставом, као и да је Србија на европском путу, због чега је потребно да сви прописи који се доносе, у што већој мери буду усклађени са прописима Европске уније, ради добробити свих грађана Србије.

Нагласила је да је нацрт овог закона прошао две јавне расправе, те да су вршене бројне корекције у складу са добијеним коментарима, а да су посланичке групе, као и представници опозиције учествовали у преговорима са Венецијанском комисијом у току израде овог законског текста.

Рекла је да је одредба која се односи на ступање на снагу овог закона у складу са предстојећим обавезама у вези са изменом Устава у делу који се односи на правосуђе.

**Владимир Ђукановић** је исказао подршку Предлогу закона о референдуму и народној иницијативи и изнео став да се овим законом подстичу грађани да изражавају своју иницијативу, што је од великог значаја, с обзиром да сматра, да наш народ нема развијену свест о потреби да предузима иницијативу у решавању веома важних државних питања.

Рекао је и да излазак мање од половине уписаних гласача на референдум указује на заинтересованост грађана за одређену тему.

Како се нико више није јавио за реч, председник Одбора је закључио расправу и ставио на гласање предлог да Одбор, у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о референдуму и народној иницијативи, у начелу.

Чланови и заменици чланова Одбора су **већином гласова** прихватили наведени предлог.

Председавајући је ставио на гласање предлог да за известиоца Одбора буде одређен Ђорђе Дабић.

Чланови и заменици чланова Одбора су **једногласно** прихватили наведени предлог.

**ТРЕЋА ТАЧКА -** Утврђивање Предлога одлуке о престанку функције јавног тужиоца у Основном јавном тужилаштву у Великој Плани.

Председник Одбора је обавестио присутне да је Државно веће тужилаца доставило одлуку којом је утврђено да су испуњени услови да Славици Ивановић, јавном тужиоцу у Основном јавном тужилаштву у Великој Плани, на основу члана 89. став 1. Закона о јавном тужилаштву, престане функција јавног тужиоца по сили закона, због навршења радног века, дана 27. априла 2022. године, те је предложио да Одбор утврди Предлог одлуке о престанку функције јавног тужиоца Славици Ивановић, јавном тужиоцу у Основном јавном тужилаштву у Великој Плани, дана 27. априла 2022. године, услед навршења радног века и упути га Народној скупштини на усвајање.

Чланови и заменици чланова Одбора су **једногласно** прихватили наведени предлог.

Председавајући је ставио на гласање предлог да за представника Одбора на седници Народне скупштине буде одређен Ђорђе Дабић.

Чланови и заменици чланова Одбора су **већином гласова** прихватили наведени предлог.

**ЧЕТВРТА ТАЧКА -** Утврђивање Предлога одлуке о престанку функције председника Управног суда.

Председник је обавестио присутне да је Одбору упућен допис председника Управног суда Јелене Ивановић, којим тражи да Народна скупштина донесе одлуку о престанку функције председника суда, с обзиром да је Одлуком Високог савета судства изабрана за судију Врховног касационог суда, чиме су наступили законски разлози прописани чланом 74. став 1. Закона о судијама, за престанак функције председника суда, те је предложио да Одбор утврди Предлог одлуке о престанку функције председника суда Јелени Ивановић, председнику Управног суда, с обзиром да је Одлуком Високог савета судства изабрана за судију Врховног касационог суда и упути га Народној скупштини на усвајање.

Чланови и заменици чланова Одбора су **једногласно** прихватили наведени предлог.

Председник Одбора је предложио да за представника Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **једногласно** прихватили наведени предлог.

Седница је завршена у 9,30 часова.

СЕКРЕТАР ПРЕДСЕДНИК

Сања Пецељ Владимир Ђукановић